
ΗΜΕΡΑ ΔΡΑΣΗΣ ΠΕΜΠΤΗ 1 ΟΚΤΩΒΡΙΟΥ 2026

ΠΑΡΑΣΤΑΣΗ ΔΙΑΜΑΡΤΥΡΙΑΣ 
ΣΥΓΚΕΝΤΡΩΣΗ ΜΠΡΟΣΤΑ ΑΠΟ ΤΟ ΚΤΙΡΙΟ ΣΥΓΓΡΟΥ 80-88  
ΔΙΕΚΔΙΚΟΥΜΕ ΤΗΝ ΙΚΑΝΟΠΟΙΗΣΗ ΤΩΝ ΔΙΚΑΙΩΝ ΑΙΤΗΜΑΤΩΝ ΜΑΣ

· Αυξήσεις 20% στους μισθούς μας, επαναφορά του 13ου και του 14ου μισθού, προσμέτρηση στη μισθολογική εξέλιξη της κλεμμένης διετίας 2016 – 2017 και κατάργηση του χαρατσιού της «ειδικής εισφοράς αλληλεγγύης για την καταπολέμηση της ανεργίας». 

· Όχι στην άρση της μονιμότητας. Προσλήψεις μόνιμου προσωπικού όλων των ειδικοτήτων — επιστημονικού, τεχνικού και βοηθητικού .

· Υπογραφή ΣΣΕ για τους υπαλλήλους των Περιφερειών, με θεσμικά ζητήματα και μη μισθολογικές παροχές. 

· Εξομοίωση αποζημιώσεων και επιδομάτων με τις αντίστοιχες ελεγκτικές υπηρεσίες των φορέων του υπόλοιπου δημόσιου τομέα. Χορήγηση ελεγκτικού επιδόματος σε όλες τις ελεγκτικές υπηρεσίες και τις υποστηρικτικές δομές (δηλαδή και στο σύνολο των οικονομικών και διοικητικών υπηρεσιών, αφού κανένας ελεγκτικός μηχανισμός δεν μπορεί να λειτουργήσει χωρίς την αναγκαία στήριξή τους). 

· Χορήγηση πάγιων οδοιπορικών (μηνιαία κατ’ αποκοπή αποζημίωση) για τις εντός έδρας μετακινήσεις όλων των υπαλλήλων που μετακινούνται για εξωτερική υπηρεσία. 

· Κάλυψη, για τα παιδιά των εργαζομένων των εξόδων για βρεφονηπιακούς σταθμούς, ΚΔΑΠ, ΚΔΑΠμεΑ και αθλητικά camp, καθώς και αύξηση των κατασκηνωτικών ημερών. 

· Πλήρη νομική κάλυψη, σε όλα τα στάδια, για όλους τους υπαλλήλους που διώκονται κατά την εκτέλεση της υπηρεσίας τους, με προπληρωμή δικηγόρου επιλογής τους. Θεσμική θωράκιση των ελεγκτικών μηχανισμών απέναντι σε αβάσιμες διώξεις. Αντιμετώπιση των ιδιαίτερων προβλημάτων που αντιμετωπίζουν οι συνάδελφοι στις Τεχνικές Υπηρεσίες, τόσο κατά την εκτέλεση των αρμοδιοτήτων τους όσο και λόγω των ποινικών και αστικών ευθυνών που τους φορτώνονται. Αλλαγή του καθεστώτος της ποινικής ευθύνης των τεχνικών υπαλλήλων για την εποπτεία των δρόμων- Ανάληψη της ευθύνης από την Περιφερειακή Αρχή. 

· Επαναφορά της ρύθμισης του άρθρου 219 του ν. 4555/2018 για τις «μετακινήσεις» των υπαλλήλων και τις τοποθετήσεις. Όχι στις αυθαίρετες μετακινήσεις υπαλλήλων και στη λογική του rotation. Επέκταση της παραπάνω ρύθμισης και για τη μεταφορά υπαλλήλου σε άλλη Διεύθυνση. 

· Όχι στην αντιδραστική «αξιολόγηση – στοχοθεσία» και στα bonus. Όχι στη σύνδεση της αξιολόγησης με τις απολύσεις. 

· Να επεκταθεί η χορήγηση του ανθυγιεινού επιδόματος σε ειδικότητες και εργασίες που εξόφθαλμα εξαιρέθηκαν. 

· Όχι στην ποινικοποίηση της συνδικαλιστικής, πολιτικής και κοινωνικής δράσης μέσα από το Πειθαρχικό Δίκαιο. Όχι στην κατάργηση του τεκμηρίου αθωότητας, στα εξοντωτικά πρόστιμα και στην αφαίρεση των αιρετών εκπροσώπων των εργαζομένων. 

· Πλήρης εφαρμογή των όρων υγείας και ασφάλειας, σύμφωνα με τον ν. 3850/2010, την ΚΥΑ 43726/2019 και το ΠΔ 398/1994, για τους εργαζόμενους σε οθόνες οπτικής απεικόνισης. Χορήγηση ΜΑΠ, προληπτικές εξετάσεις, δημιουργία και στελέχωση ΕΣΥΠΠ σε κάθε Π.Ε., προσλήψεις τεχνικού ασφαλείας και γιατρού εργασίας με μόνιμη σχέση εργασίας. Να ολοκληρωθεί η διαδικασία αποτίμησης σε χρήμα των ΜΑΠ που δεν χορηγήθηκαν στους δικαιούχους. 

· Εξοπλισμός των υπηρεσιών με όλα τα απαραίτητα ηλεκτρονικά μέσα και σύγχρονο τεχνικό και μηχανολογικό εξοπλισμό για όλες τις αναγκαίες εργασίες. Χορήγηση υπολογιστικών και σχεδιαστικών προγραμμάτων, χρήση drones κ.λπ. για τις Τεχνικές Υπηρεσίες, τον υγειονομικό έλεγχο, τα Τμήματα Εμπορίου κ.ά., καθώς και πρόσβαση όλων σε κωδικοποιημένη νομοθεσία. 

· Εξοπλισμός των Υπηρεσιών Πολιτικής Προστασίας με μέσα, εξοπλισμό και αναγκαία στελέχωση με μόνιμο προσωπικό, ώστε να μπορούν να επιτελούν στοιχειωδώς τον ρόλο τους και όχι να λειτουργούν ως μεσάζοντες διοχέτευσης εκατομμυρίων σε διάφορες εταιρείες. 

· Κατάργηση των αντιασφαλιστικών νόμων. Κάλυψη των απωλειών και αυξήσεις σε εφάπαξ και συντάξεις. 

· Απεμπλοκή της χώρας από τους ιμπεριαλιστικούς σχεδιασμούς και τις πολεμικές συγκρούσεις.


Για τα αιτήματα μας αυτά, την Πέμπτη 1 Οκτωβρίου 2026 - ημέρα δράσης για τα σωματεία του Δημοσίου που αποφάσισε η ΑΔΕΔΥ και η ΟΣΥΑΠΕ -  το ΔΣ καλεί τους συναδέλφους, που εργάζονται στο κτίριο των κεντρικών υπηρεσιών Συγγρού 80-88, τα «κοντινά» κτίρια κλπ,  να σταματήσουν τη δουλειά στις 13.00 και να κατέβουν σε συγκέντρωση - συμβολική παράσταση διαμαρτυρίας με το πανό μπροστά από το κτίριο.  

ΠΡΟΕΤΟΙΜΑΖΟΥΜΕ ΕΤΣΙ ΚΑΙ ΚΛΙΜΑΚΩΝΟΥΜΕ ΜΕ ΠΑΝΕΛΛΑΔΙΚΗ ΑΠΕΡΓΙΑ ΣΤΟ ΔΗΜΟΣΙΟ ΤΟ ΕΠΟΜΕΝΟ ΔΙΑΣΤΗΜΑ

                                               Για το Δ.Σ.

